Fred G. Aandahl

Fred George Aandahl (født 9. april 1897 i Litchville, Nord-Dakota, død 7. april 1966 i Fargo, Nord-Dakota) var en amerikansk republikansk politiker og guvernør i Nord-Dakota 1945-1950. Han var medlem av USAs House of Representatives 1951-1953.

Han var sønn av Soren (Sam) Jorgensen Aandahl (1869-1922) fra Åndalsnes i Møre og Romsdal som emigrerte til USA og Nord-Dakota i 1881 sammen med sine foreldre. 

Fred G. Aandahl studerte ved University of North Dakota i Grand Forks hvor han tok en B.A.-grad i juss og historie i 1921. Han arbeidet deretter en tid som lærer blant annet i Svea Township, Nord-Dakota. Han ble valgt som medlem av Nord-Dakotas State Senate i 1931, 1939 og 1941. I 1944 ble han nominert som republikansk guvernørkandidat og ble valgt som Nord-Dakotas 23. guvernør i tre påføgende perioder, fra 1945 til 1951. Han ble deretter valgt til USAs House of Representatives i Washington D.C. 1951-1953. I 1952 stilte han som kandidat ved senatsvalget (United States Senate i 1952, men nådde ikke opp i den republikanske nominasjonsprossen. Han ble utnevnt av president Dwight D. Eisenhower til Assistant Secretary i det amerikanske innenriksdepartement (United States Department of the interior), en stilling han hadde til 1961. 

I 1926 giftet han seg med Luella Brekke (1902-1993) fra Sargent County i Nord-Dakota og med slekt fra Voss.  De hadde tre barn, Louise Aandahl Stockman (1927-2014), Margaret W. Aandahl Moran (1930-1968) og Marilyn Aandahl Johnson (1932-2015).  

Fred George Aandahl døde i Fargo, Nord-Dakota 7. april 1966. Han er gravlagt på kirkegården Hillside Cemetery i Valley City i Nord-Dakota.

Referanser

Guvernører i Nord-Dakota
Politikere fra USA
Personer fra USA av norsk opphav